საქართველოს მთავრობის
დადგენილება
       N 30     2008  წლის 20 თებერვალი     ქ. თბილისი

მოკლევადიანი ინდივიდუალური სამოგზაურო სახელმწიფო სამეცნიერო გრანტების გაცემის წესის შესახებ დებულების დამტკიცების თაობაზე

1. საქართველოში სამეცნიერო პოტენციალის მაქსიმალური ამოქმედებისა და საგრანტო დაფინანსების გზით მეცნიერებისა და მეცნიერების პოლიტიკაზე მომუშავე პირების ხელშეწყობის და საერთაშორისო სამეცნიერო ცხოვრებაში ინტეგრაციის მიზნით “საქართველოს მთავრობის სტრუქტურის, უფლებამოსილებისა და საქმიანობის წესის შესახებ” საქართველოს კანონის მე-5 მუხლის “პ” ქვეპუნქტის, მე-16 მუხლის მე-2 პუნქტის, “ნორმატიული აქტების შესახებ” საქართველოს კანონის მე-131 მუხლის მე-2 პუნქტის, “მეცნიერების, ტექნოლოგიებისა და მათი განვითარების შესახებ” საქართველოს კანონის მე-51 მუხლის პირველი პუნქტის “ე” ქვეპუნქტის შესაბამისად დამტკიცდეს თანდართული დებულება მოკლევადიანი ინდივიდუალური სამოგზაურო სახელმწიფო სამეცნიერო გრანტების გაცემის წესის შესახებ.
2. დადგენილება ამოქმედდეს გამოქვეყნებისთანავე.

პრემიერ-მინისტრი 	                       ვლადიმერ გურგენიძე

                                                                   დამტკიცებულია
საქართველოს მთავრობის
2008 წლის  20  თებერვლის
N 30   დადგენილებით

დებულება
მოკლევადიანი ინდივიდუალური სამოგზაურო სახელმწიფო სამეცნიერო გრანტების გაცემის  წესის შესახებ

მუხლი 1. ზოგადი დებულებანი
1. მოკლევადიანი ინდივიდუალური სამოგზაურო სახელმწიფო სამეცნიერო გრანტი (შემდგომში – სამოგზაურო გრანტი) არის მეცნიერების დაფინანსების ერთ-ერთი მექანიზმი, რომელიც ინფორმაციის გაცვლისა და გამოცდილების გაზიარების შედეგად აძლიერებს ადგილობრივ სამეცნიერო პოტენციალს და ხელს უწყობს საქართველოს მეცნიერების საერთაშორისო სამეცნიერო ცხოვრებაში ინტეგრაციას.
2. ეს დებულება აწესრიგებს საჯარო სამართლის იურიდიული პირების – ქართველოლოგიის, ჰუმანიტარული და სოციალური მეცნიერებების ფონდისა (რუსთაველის ფონდი) და ეროვნული სამეცნიერო ფონდის (შემდგომში _ ფონდები) მიერ სამოგზაურო გრანტის მისაღებად კონკურსის გამოცხადების, გრანტის გაცემისა და მისი შესრულების კონტროლის წესს.

მუხლი 2. სამოგზაურო გრანტის მიზანი და ამოცანები
1. სამოგზაურო გრანტის მიზანია ხელი შეუწყოს საქართველოს მეცნიერების მონაწილეობას საერთაშორისო სამეცნიერო ღონისძიებებში, რათა ინფორმაციის გაცვლისა და გამოცდილების გაზიარების შედეგად გააძლიეროს ადგილობრივი სამეცნიერო პოტენციალი და ხელი შეუწყოს საქართველოს მეცნიერების საერთაშორისო სამეცნიერო სფეროში ინტეგრაციას.
	2. სამოგზაურო გრანტის ამოცანაა, დააფინანსოს კონკურსის გზით, საკონკურსო კომისიის შეფასების საფუძველზე შერჩეული სამოგზაურო გრანტები. (10.03.2010 N 70)

მუხლი 3. სამოგზაურო გრანტის გაცემის უზრუნველყოფა
1. სამოგზაურო გრანტს გასცემენ ფონდები.
2. ფონდები უზრუნველყოფენ:
ა) სამოგზაურო საგრანტო კონკურსის გამოცხადებას;
ბ) კონკურსის გამართვის, სამოგზაურო გრანტის შესახებ საკონკურსო განაცხადების ფონდებში წარდგენის, საკონკურსო განაცხადებისა და მასალების განხილვის ვადების დადგენას და საჯაროდ გამოცხადებას; (10.03.2010 N 70)
ბ1) კონკურსის პროგრამისა და მასში მონაწილეობის პირობების დამტკიცებას. (10.03.2010 N 70)
გ) საკონკურსო კომისიის შექმნას, რომელიც ფონდების სამეცნიერო საბჭოს მიერ დადგენილი კრიტერიუმების შესაბამისად შეაფასებს წარმოდგენილ განაცხადებს;
დ) საკონკურსო კომისიის მიერ დასაფინანსებლად შერჩეულ პრეტენდენტთა გამოვლენასა და დამტკიცებას;
ე) გამარჯვებულ პრეტენდენტთა დაფინანსებას და შემდგომ კონტროლს ამ დებულებითა და ხელშეკრულებით დადგენილი წესის შესაბამისად.
3. ფონდების დირექტორები უზრუნველყოფენ დაფინანსებული პირებისათვის გაცემული სამოგზაურო გრანტის შესახებ ინფორმაციის წარდგენას ფონდების სამეცნიერო საბჭოებისათვის. (10.03.2010 N 70)

მუხლი 4. სამოგზაურო გრანტის დაფინანსება
1. სამოგზაურო გრანტი გაიცემა შემდეგ სამეცნიერო ღონისძიებებში მონაწილეობის მისაღებად:
ა) კონფერენცია;
ბ) კონგრესი;
გ) ფორუმი;
დ) სიმპოზიუმი;
ე) სამუშაო შეხვედრა (სემინარი).
2. სამოგზაურო გრანტის მისაღებად აუცილებელი პირობაა სამეცნიერო ღონისძიებაში მოხსენებით გამოსვლა და/ან სასტენდო მოხსენების პრეზენტაცია.
	3. სამოგზაურო გრანტი გაიცემა სამეცნიერო ღონისძიებაზე ფაქტობრივად ყოფნის დღეების მიხედვით (სამეცნიერო ღონისძიების ჩატარების თარიღი უნდა მიეთითოს  ოფიციალურ წყაროებში), გამგზავრებისა და დაბრუნების დღეების ჩათვლით, მაგრამ არა უმეტეს 7 დღისა. (10.03.2010 N 70)
4. სამოგზაურო გრანტის კონკურსში მონაწილეობის მისაღებად ამ მუხლის მე-5 პუნქტით განსაზღვრულ პირებს მიღებული უნდა ჰქონდეთ მოწვევა სამეცნიერო ღონისძიების ორგანიზატორისაგან და მათ მიერ შეთავაზებული მოხსენების ან/და მოხსენებათა თეზისების მიღების დასტური.
5. სამოგზაურო გრანტის მოსაპოვებლად კონკურსში მონაწილეობის მიღება შეუძლიათ საქართველოს მოქალაქე ყველა აკადემიური ხარისხის (გარდა ბაკალავრისა) მქონე ფიზიკურ პირს, აგრეთვე იმ პირებს, რომლებიც სწავლობენ აკრედიტებულ უმაღლეს საგანმანათლებლო დაწესებულების მაგისტრატურაში.
6. კონკურსში მონაწილეობის მიღება შეიძლება მხოლოდ ინდივიდუალურად. იმ შემთხვევაში, თუ სამეცნიერო ნაშრომს ჰყავს რამდენიმე თანაავტორი, აღნიშნული ნაშრომის პრეზენტაციისათვის სამოგზაურო გრანტის კონკურსის ფარგლებში წარსადგენი ავტორის ვინაობას წყვეტს ავტორთა ჯგუფი.
7. შესაძლებელია ერთი და იმავე სამეცნიერო ნაშრომის წარდგენა თანაავტორების მიერ არა უმეტეს ორ სხვადასხვა სამეცნიერო ღონისძიებაში მონაწილეობის მისაღებად.
8. სამოგზაურო გრანტის დაფინანსება ითვალისწინებს საერთაშორისო სამეცნიერო ღონისძიებაში მონაწილეობის ხარჯების სრულ ან ნაწილობრივ დაფარვას.
9. დაფინანსების სრული პაკეტი მოიცავს:
ა) ტრანსპორტით (თვითმფრინავი (ეკონომ-კლასი), მატარებელი) ორმხრივი მგზავრობის, ასევე ქვეყნის ფარგლებს გარეთ ტრანსპორტის (ავტობუსი, მიკროავტობუსი, ტაქსი) დაქირავების ხარჯების ანაზღაურებას;
ბ) სადღეღამისო და საცხოვრებელი ფართობის დაქირავების ხარჯების ანაზღაურებას “მოსამსახურეთათვის სამსახურებრივი მივლინების ხარჯების ანაზღაურების შესახებ” საქართველოს პრეზიდენტის 2005 წლის 20 აპრილის N231 ბრძა-ნებულებით გათვალისწინებული ანაზღაურების ფარგლებში;
გ) მონაწილეობის/სარეგისტრაციო გადასახადს;
დ) სამოგზაურო დაზღვევის ხარჯებს;
ე) ვიზის ხარჯებს;
ვ) ამოღებულია (10.03.2010 N 70)
10. იმ შემთხვევაში, თუ კონკურსანტს სამეცნიერო ღონისძიებაში მონაწილეობისათვის მიღებული აქვს ნაწილობრივი დაფინანსება სხვა ორგანიზაციიდან, ფონდები განიხილავენ დანარჩენი ხარჯების დაფინანსების (ნაწილობრივი და-ფინანსება) საკითხს.
11. სადღეღამისო და საცხოვრებელი ფართობის დაქირავების/სასტუმროს ხარჯების შედგენისას კონკურსანტმა უნდა ისარგებლოს “მოსამსახურეთათვის სამსახურებრივი მივლინების ხარჯების ანაზღაურების შესახებ” საქართველოს პრეზიდენტის 2005 წლის 20 აპრილის N231 ბრძანებულებით.
12.  სამოგზაურო გრანტის ფარგლებში მიღებული დაფინანსებისათვის, კონკურსის შედეგებზე დაყრდნობით, ფონდები  ამ მუხლის მე-5 პუნქტით განსაზღვრულ პირებს ავანსად გადასცემენ დამტკიცებული თანხის 90 პროცენტს. ქვეყანაში დაბრუნებისა და გაწეული ხარჯების დამადასტურებელი დოკუმენტების წარდგენისა და ფონდებში განხილვის შემდეგ მოხდება სრული ანგარიშსწორება.

მუხლი 5. ხელშეკრულებების გაფორმება (10.03.2010 N 70)
გამარჯვებულ კონკურსანტებთან ფონდები აფორმებენ ხელშეკრულებებს, რომლებითაც განისაზღვრება ფონდებსა და გამარჯვებულ კონკურსანტებს შორის ურთიერთვალდებულებათა დეტალები.

მუხლი 6. სამოგზაურო გრანტის ფინანსური კონტროლი
1. ფონდები ახორციელებენ დაფინანსებული სამოგზაურო გრანტის ფინანსურ კონტროლს.
2. დაფინანსებულმა პირმა ქვეყანაში დაბრუნებიდან 10 დღის ვადაში ფონდს უნდა წარუდგინოს ხარჯების დამადასტურებელი ყველა საბუთი, რის შემდეგაც მოხდება სრული ანგარიშსწორება. თუ წარდგენილი საბუთის   თანახმად   სა-დღეღამისო და საცხოვრებელი ფართობის დაქირავების/სასტუმროს ხარჯები  აჭარბებს “მოსამსახურეთათვის სამ-სახურებრივი  მივლინების ხარჯების ანაზღაურების შესახებ” საქართველოს  პრეზიდენტის 2005 წლის 20  აპრილის N231 ბრძანებულებით განსაზღვრულ ნორმებს, ფონდი არ ანაზღაურებს დარჩენილ სხვაობას. თუ საცხოვრებელი ფართობის დაქირავების/სასტუმროს ხარჯები ნაკლებია იმავე ბრძანებულებით განსაზღვრულ ნორმებზე, განმცხადებელი ვალდებულია უკან დააბრუნოს დაფიქსირებული სხვაობა. თუ ჩამოსვლიდან 10 დღის ვადაში ფონდში არ იქნა წარდგენილი გაწეული ხარჯების დამადასტურებელი დოკუმენტი, ფონდი უფლებამოსილია  გამოითხოვოს ავანსად მიცემული თანხა.